Source: https://ilmavoimat.fi/artikkeli/-/asset_publisher/kaakko-19-testaa-ilmapuolustuksen-johtamista-ja-puolustusvoimien-yhteisten-suorituskykyjen-kayttoa
Timestamp: 2020-04-10 09:47:55+00:00
Document Index: 4110287

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ']

Ilmavoimat 28.11.2019 15.50
Puolustusvoimien vuoden 2019 pääsotaharjoitus Kaakko 19 järjestetään 27.11.–4.12. Tavoitteena on harjoitella Puolustusvoimien yhteisten suorituskykyjen käyttöä Rajavartiolaitoksen kanssa.
Harjoitukseen osallistuu enimmillään noin 12 000 henkilöä Puolustusvoimista ja Rajavartiolaitoksesta. Ilmavoimat osallistuu Kaakko 19 -harjoitukseen F/A-18 Hornet -monitoimihävittäjillä, Hawk-suihkuharjoituskoneilla sekä Learjet 35 A/S ja Pilatus PC-12NG -kalustolla. Ilmavoimien osallistumisen Kaakko 19 -harjoitukseen johtaa everstiluutnantti Ville Hakala.
Everstiluutnantti Hakala, mitkä ovat Ilmavoimien tavoitteet Kaakko 19 -harjoituksessa?
– Ilmavoimien osalta harjoitellaan ilmapuolustuksen tulenkäytön johtamista, ilmatilanhallintaa yhteisoperaatioissa sekä Puolustusvoimien yhteisen tulenkäytön ketjun toimintaa. Lisäksi tuemme maa- ja merivoimien joukkojen harjoittelua maalilentotoiminnalla.
Miten ilmapuolustuksen johtaminen toteutetaan?
– Ilmavoimien esikunnan yhteydessä toimiva Ilmaoperaatiokeskus (IOK) vastaa ilmaoperaatioiden kokonaisuuden suunnittelusta ja johtamisesta. Ilmavoimien lentokaluston lisäksi Kaakko 19 -harjoitukseen osallistuu Maavoimien helikoptereita ja miehittämättömiä ilma-aluksia sekä Rajavartiolaitoksen helikoptereita ja lentokoneita. IOK laatii Air Coordination Order (ACO) -käskyt, joilla määritetään ilmatilan käyttö tarvitsijoiden kesken ja asetetaan tarvittaessa prioriteetit.
– IOK vastaa myös ilmapuolustuksen tulenkäytön johtamisesta. Ilmapuolustus on kokonaisuus, joka muodostuu Ilmavoimien hävittäjätorjunnasta sekä maa-, meri- ja ilmavoimien ilmatorjuntayksiköistä. Hävittäjillä kyetään reagoimaan nopeasti kehittyvään ilmauhkaan kaikkialla Suomessa. Erilaisilla ilmatorjuntayksiköillä voidaan puolestaan suojata tärkeitä kiinteitä kohteita monikerroksisesti.
Mikä on ilmavoimien rooli Puolustusvoimien yhteisen tulenkäytön ketjussa?
– Ilmavoimat on yksi toimija Puolustusvoimien yhteisten suorituskykyjen käytössä. Ilmasta maahan -tulenkäytöllä voidaan esimerkiksi tukea maa- ja merivoimien taistelua. Kaakko 19 -harjoituksessa testataan Puolustusvoimien yhteisen tulenkäytön koko ketjua Pääesikunnasta aina toteutuksesta vastaaviin ilmatulenjohtajiin ja Hornet-ohjaajiin asti.
– Kaakko 19 -harjoitukseen liittyen Ilmavoimat toteutti ilmasta maahan -pudotuksen lyhyen kantaman ohjatulla JDAM-pommilla (Joint Direct Attack Munition) maavoimien ilmatulenjohtoryhmän osoittamaan maaliin Pahkajärven ampuma-alueella 22. marraskuuta. Pudotuksen onnistunut toteutus oli konkreettinen esimerkki Puolustusvoimien yhteisoperaatiokyvyn harjoittelusta.
Millaista maalilentotoimintaa Kaakko 19 -harjoitukseen liittyy?
– Hornet-, Hawk- ja Learjet-kalustolla lennettävillä maalilennoilla tuetaan maa- ja merivoimien harjoittelua. Maalilennoilla pyritään kuvaamaan realistisesti maalla ja merellä toimiviin joukkoihin kohdistuvaa ilmauhkaa. Kaakkois-Suomen lisäksi maalilentotoimintaa suuntautuu myös Saaristomerelle ja Suomenlahdelle. Maalilentojen ja -simulaatioiden yhdistämisen avulla luodaan ilmatorjuntajoukoille mahdollisimman todenmukainen toimintaympäristö, jossa simuloidut maalit eivät synny tutkanäytölle ”tyhjästä”, vaan näkyvät ensin oikeina maalilentoina laajemmassa kokonaisuudessa.
Ilmavoimat Maavoimat Merivoimat Puolustusvoimat lentotoiminta rajavartiolaitos sotaharjoitukset tiedotus